*** Ľubovecko – Pekľanský***

*** Hlásnik***

***Číslo: 1/2015 Ročník : XIII. 01.04.2015***

***Veľká noc predo dvermi, ostaňte chlapci,***

***verní i napriek dievčat kriku,***

***dobrému svojmu zvyku.***

***Dievčatám veľa vody a chlapcom málo škody!***

***Pokojné prežitie veľkonočných sviatkov***

***v kruhu najmilších prajú:***

***starostka, poslanci a pracovníci OcÚ Ľubovec***

***Vážení občania Ľubovca a Ruských Pekľan!***

*Dovoľte mi informovať Vás o nových udalostiach v obci* ***a z posledného zasadnutia OcZ Ľubovec.***

***Program:***

1. Otvorenie, menovanie overovateľa zápisnice, zapisovateľa a členov návrhovej komisie
2. Kontrola plnenia uznesení z posledného zasadnutia
3. Zmena ističov na odberných miestach
4. Reorganizácia základnej školy – zmena štruktúry
5. Vysporiadanie pozemkov „Zadná cesta“
6. Program obnovy dediny – chodníky v obci, CVČ
7. Deň matiek, deň detí, kosenie 17.5.2015
8. Rôzne: nákup kosačky, www-stránka obce, inventúra za rok 2014, informácie od posledného zasadnutia OZ
9. Diskusia
10. Návrh na uznesenia
11. Z Á V E R

**K bodu 2 – Kontrola plnení uznesení z posledného zasadnutia**

Uznesenia z predchádzajúceho zasadnutia boli splnené. Pani starostka doplnila k uzneseniu o protipovodňových opatreniach „Zadná cesta“ a pozemky nad ňou – Ing. Petranský pristúpil na jednanie o zriadení kaskád na uvedenej ploche. Zástupca starostky, p. Štofan, doplnil k osvetleniu zastávok SAD – po prediskutovaní uvedenej problematiky s elektrikárom – bola ponúknutá možnosť zriadiť slnečné kolektory, tie by však mohli byť ľahko odcudzené. Je potrebné zistiť možnosti pripojenia na verejné osvetlenie.

**K bodu 3 – Zmena ističov na odberných miestach**

Starostka obce uviedla, že pri preštudovaní vyúčtovacej faktúry za spotrebu elektrickej energie za rok 2014 bolo zistené, že existujúce ističe na odberných miestach obce Ľubovec sú vzhľadom na spotrebu na konkrétnych odberných miestach zbytočne vysoké a tým obec platí vyššie poplatky za distribúciu elektrickej energie. Na základe analýzy s odborníkom a po jeho odporúčaní, starostka obce navrhla zaslať žiadosť o zmenu maximálnej rezervovanej kapacity pripojenia adresovanú VSE. Všetci poslanci súhlasili s návrhom.

**K bodu 4 – Reorganizácia základnej školy – zmena štruktúry**

Na základe výsledkov stretnutia občanov so starostkou obce a poslancami obecného zastupiteľstva dňa 06.03.2015, starostka obce navrhla nerušiť Základnú školu s Materskou školou pre školský rok 2015/2016. Vzhľadom na to, že od 01.09.2015 sa predpokladá  počet žiakov „8“, bolo by pre obec neúnosné ponechať školský klub detí. Preto poslanci súhlasili s ponechaním ZŠ s MŠ a súhlasili so zrušením ŠKD od 01.07.2015.

Počas letných prázdnin sa začne so stavebnými prácami na rekonštrukcii sociálnych zariadení v ZŠ s MŠ. Taktiež odizolovanie a odvodnenie múrov školy z vrchnej strany, aby sme zabránili následkom prípadných povodní a prívalových dažďov. Poslanci navrhli prediskutovať a poradiť sa s odborníkmi. Práce, ktoré nie sú náročné je potrebné uskutočniť svojpomocne.

**K bodu 5 – Vysporiadanie pozemkov „Zadná cesta“**

Starostka obce informovala o nových skutočnostiach. Neustále hľadáme potomkov po neznámych vlastníkoch a zbierame názory vlastníkov jednotlivých parciel. Väčšina opýtaných a zainteresovaných súhlasí s odpredajom podielov pozemkov na daný účel. Časť vlastníkov sa rozhoduje. Poslanci po dôkladnej analýze a na základe bonity pôdy, navrhli cenu za odpredaj poľnohospodárskej pôdy vo výške **2,50 € za 1 m2.**

**K bodu 6 – Program obnovy dediny – chodníky v obci**

Starostka obce informovala prítomných, že v tomto roku budú vyhlásené výzvy v rámci programového obdobia 2014-2020, ktoré sa týkajú realizácie chodníkov v našej obci. Vybudovanie chodníkov je prioritou č. 1 v našej obci, s čím poslanci súhlasili a schválili podať túto žiadosť.

Z Programu obnovy dediny je možné podať žiadosť na rekonštrukciu budovy CVČ. Poslanci súhlasili, s podaním žiadosti o dotáciu na rekonštrukciu budovy.

**K bodu 7 – Deň matiek, deň detí, kosenie 17.05.2015**

Blíži sa mesiac máj – starostka sa opýtala o návrh termínu na zorganizovanie akcie Deň matiek. Keďže 10.05.2015 bude okrsková požiarnická súťaž a taktiež 1 kolo VHSL, 17.05.2015 organizujeme akciu „Kosenie“, poslanci sa dohodli na deň 31.05.2015 so začiatkom o 15.00 hod. Súhlasili s kultúrnym programom – osloviť folklórny súbor obdarovať matky darčekom.

Ďalší návrh, aby sme spolu s touto akciou spojili aj podujatie „Deň detí“. Zabezpečíme im pred OcÚ rôzne atrakcie.

Vzhľadom na skutočnosť, že náš občan Miroslav Haraus reprezentoval našu obec a Slovensko v kanadskej Panorame na majstrovstvách sveta v zjazdovom lyžovaní zdravotne znevýhodnených športovcov a získal vytúžené zlato, pozveme ho taktiež 31.05.2015, aby sme ho ocenili za jeho vynikajúce športové výkony.

Podujatie „Kosenie“ je naplánované na deň 17.05.2015. Starostka navrhla zo strany obce zabezpečiť stánky s občerstvením a iné org. povinnosti - bol poverený Ing. Matúš Marton – poslanci súhlasili.

**K bodu 8 – Rôzne**

Poslanci navrhli, že je nutné upozorniť urbárske spoločnosti a samostatne hospodáriacich roľníkov, ktorí pri prejazde z poľných ciest znečisťujú štátne a miestne komunikácie.

**Ponuka práce** –ÚPSVaR ponúka pracovné ponuky, prostredníctvom ktorých by obec – samospráva mohla vytvoriť pracovné miesto pre nezamestnaných, ktorí by spĺňali podmienky (evidovaný na ÚPSVaR najmenej 3 mesiace, uchádzač ešte nemal zamestnávateľa vek do 29 rokov, alebo dlhodobo nezamestnaný viac ako 12 mesiacov, vek do 50 rokov) .

**www.stránka obce**–Ing. Matúš Marton prezentoval redizajn internetovej stránky obce. Odporúčali, zistiť cenovú ponuku na uvedenú úpravu.

**Inventarizácia** – referentka obce predniesla prítomným výsledky inventarizácie za rok 2014, prečítala zoznam vyradeného majetku, zoznam nakúpeného majetku v roku 2014.

**Prebytočný majetok štátu** – starostka obce uviedla, že opätovne bolo doručené oznámenie a ponuka z  Ministerstva obrany SR na odkúpenie majetku – Účelové zariadenie Svinka. Jedná sa o chatu č. 41 v katastrálnou území Ruské Pekľany. Ponúkaná predajná cena je 7.200,- €.

**Cesta III. triedy č. 546001** – informácia z Prešovského samosprávneho kraja, že v tomto roku sa bude opravovať cesta Ruské Pekľany – Kysak. Na túto akciu je vyčlenených 70.000,- €. V nadväznosti na to, Mgr. Šarišský odporučil, aby obec požiadala kompetentné orgány o udelenie zákazu prejazdu nákladných áut nad 7,5 t cez túto cestu. Bolo o tom prijaté aj uznesenie.

**Cesta III. triedy č. 546003** – obec podala žiadosť kompetentným orgánom na zriadenie dopravného značenia cez obec Ľubovec 40 km/h. Spoločne so susednými obcami podala Žiadosť - záväzné stanovisko o zaradenie štátnej cesty III. 546003, ako priority do „Generelu dopravnej infraštruktúry PSK a ÚPN PSK“ na Odbor dopravy PSK.

|  |
| --- |
| dei.jpg   * *dňa 10.mája 2015* ***bude okrsková požiarnická***   ***súťaž v Klenove***   * ***dňa 31. mája 2015 bude Oslava Dňa Matiek,***   ***nedeľa o 15:00 hod. v sále OcÚ Ľubovec***   * *v nedeľu* ***31. mája 2015 pred obecným úradom sa uskutoční***   ***oslava Dňa detí*** *-zábavné popoludnie pre deti, žiakov a mladých*  ***KOSENIE***  *„ Majstrovstvá Šariša v kosení kosou“ dňa* ***17.05.2015*** *pred OcÚ Ľubovec /kosenie trávy časť Štvertky“/*  ***GIRO DI LUBOVEC***  *Rekreačná cyklistika, ktorá sa uskutoční* ***13. júna 2015****. Vzdialenosť trasy je*  *30/70 km po asfaltovej ceste a cesta je vhodná pre cestné aj horské bicykle.* |

**K  r o  n i k a**

**Bartková Margita**, Ľubovec 5 oslávila 70. rokov

**Borošová Mária,** Ľubovec 22 oslávila 70. rokov

**Gumanová Helena**, Ľubovec 77 oslávila 70. rokov

**Chomjak Jozef,** Ľubovec 39 oslávil 80. rokov

**Rusinková Regina,** Ľubovec 69 oslávila 75. rokov

**Sedlák Jozef,** Ľubovec 79 oslávil 80. rokov

***Našim jubilantom blahoželáme***

***Zomreli***

**Maďarová Helena,** Ľubovec 32 / 01.02.2015

**Marton Štefan,** Ľubovec 67/05.02.2015

***Slovenský paralympionik Haraus***

***získal na MS v Kanade zlato***

PANORAMA 8. marca 2015- Po dvoch bronzových medailách sa

**Miroslav Haraus** s navádzačom Marošom Hudíkom dočkali

*na majstrovstvách sveta*

v zjazdovom lyžovaní zdravotne znevýhodnených športovcov

v kanadskej Panorame vytúženého **zlata !!!**



***"Vyšlo to. Po dlhých rokoch pretekárskej činnosti a trénovania som majstrom sveta.***

***Veľké ďakujem tým, ktorí mi fandili,"* napísal Miroslav Haraus**

**Najlepšie výsledky:**

* ***ZPH 2014 Sochi - 2. miesto (zjazd),***
* ***MS 2013 La Molina- 2 x 2. miesto (slalom, superkombinácia)***
* ***ZPH 2010 Vancouver – 2 x 3. miesto (Super – G, superkombinácia), 4. miesto (slalom),***
* ***MS 2009  Kórea – 2 x 3. miesto (slalom, Super G),***
* ***ZPH 2006 Turín – 5. miesto (Super G),***

GRATULUJEME!